
Saluton 

Jen vi legas la novan numeron de la revuo Umujo. Vi legas ĉi tiun numeron malfrue, sed nur la en- 
paĝigisto de la revuo estas respondeca pri ĉi tiu malfrueco. La artikoloj ĝustatempe estis pretaj kaj 
redaktitaj. Se vi bone rememoras, la antaŭa numero aperis, kiam homoj ankoraŭ loĝis surtere, 
manĝis viandon kaj estis detruanta la teron per benzinaj aŭtoj, fabrikoj, malĝusta akuzativ-uzado 
kaj bomboj. Nun post elmigro de la tero, la Idista fina venko kaj refamiĝo de Volapuko, ni sentegis 
la bezonon de Umujo por savi Esperantujon! 

En ĉi tiu numero vi legos pri la kredo de esperantistoj, kaj ankaŭ sekvante la artikolaron de kalen- 
daroj, vi legos artikolon pri la revolucia kalendaro. Se vi interesiĝas pri ŝakludo, ĉi tiu numero en- 
havas artikolon pri retejo, kiu ebligas ŝakludi rete senpage kun aliaj. Vi legos ankaŭ artikolon pri 
ĉifrado, kiu povas malfermi novajn pordojn de la scio al vi. Kaj se vi interesiĝas pri sociaj retejoj 
kaj blokĉenoj, ni havas artikolon pri unu el la plej mojosaj kaj novaj aferoj rilate al kombino de 
blokĉeno-teknologio kaj socia retejo. 

La desegnaĵoj kaj enpaĝigado de ĉi tiu numero por la unua fojo plene estas faritaj en liberaj ap- 
likaĵoj. Ni sukcesis liberigi Umujon de neliberaĵoj. 

Se vi sentas, ke vi ankaŭ povas esti parto de savantaro de Esperantujo, ekkunlaboru! Ne forgesu, ke 
ni estas la solaj savantoj kaj se ni ne ekagu, Idistaro formanĝos nin ĉiujn kaj ni ne plu vidos nian 
ĉarman akuzativon. 




https://goo.gl/oPdEFr 


La tuta enhavo de ĉi tiu revuo krom krom la 
emblemo Steemit estas eldonata laŭ la perme- 
silo Krea Komunaĵo Atribuite-Samkondiĉe 4.0 
Tutmonda (CC BY-SA 4.0), disponebla ĉe 
https://creativecommons.0rg/licenses/by-sa/4.O/ 
deed.eo 





Artefarita kalendaro: 

la franca revolucia kalendaro 

Emanuelo Arbaro 

La lOan de termidoro de la jaro II, kapo rulfalas en la polvon de 
la placo de la Revolucio, en Parizo. Robespierre, aplaŭdate de 
popolo, kiu la antaŭan tagon aplaŭdis liajn paroladojn, pereis. 
Kun li pereas utopio, kiu provis ŝanĝi la mondon, sed ĉefe 
sangigis ĝin. 

Utopio ja estis la Granda Revolucio. Kaj kiel ĉiuj utopioj, ĝi 
provis ŝanĝi ĉion tuje. Ja la malamata mondo estas sistemo: 
ŝanĝi partojn postulas ŝanĝi ĉion. Plibonigi ĉion, por krei novan 
sistemon, kiu estos la fundamento de nova mondo, kiu estos 
malfacile detruebla, samkiel la malnova mondo estis malfacile 
detrubela. Politikoj, kredoj, moroj, mezuroj, lingvoj, pezoj, sci- 
encoj ..., ĉio ŝanĝiĝu. Aliaj utopiistoj kantadis kaj kantadas tion. 
Nu, la konsekvencoj de tiu utopio ankoraŭ estas grandaj. Kelkaj 


el la atingoj de la Granda Revolucio daŭris ĝis 
nia 21a jarcento sen sortobato kaj tutmondiĝis; 
aliaj estis malstabiligitaj de malamikoj, kaj tute 
firmiĝis aŭ tute malaperis nur post longa tempo; 
aliaj ankoraŭ estis kvazaŭ mortnaskitaj beboj. 
Inter tiuj mortnaskitaj beboj troviĝas la franca 
respublika (aŭ revolucia) kalendaro, pri kiu 
temos ĉi tiu artikolo. 

La kalendaro uzita en Francio antaŭ la Revolu- 
cio estas tiu uzata de la Francoj, kaj kun ili de la 
plejparto de homaranoj hodiaŭ. Tiu kalendaro 
(la gregoria kalendaro) havis du gravajn difek- 
tojn por la revoluciuloj. 

Unue, ĝi estas kristandevena. La jaro 1 estas la 
naskiĝo de Jesuo, la ripoza semajntago estas la 
tago de la meso, kaj, en Francio tiam ankoraŭ 
ĉefe popolita de kamparanoj, kie la kulto de la 
sanktaj patronoj estas ege grava, ĝi permesas al 
la pastroj kontroli la kamparanojn. Ne akcepte- 
blas de la revoluciuloj, ke la Katolika Eklezio 
enkanaligus la fluon de la tempo. Nur la Nacio, 
uzante nur la Racion, enkanaligu ĝin. 

Tie estas la dua difekto. La gregoria kalendaro 
estas tute malracia, kun ĝiaj septagaj semajnoj 
en monatoj, kiuj havas de 28 ĝis 31 tagoj! 
Monatoj kaj jaroj ne ĉiam komenciĝas lunde, ĉia 
tempa kalkulo estas ege malfacila (provu kalkuli 
mense, en kiu monattago ni estos post 47 tagoj). 
Por la revoluciuloj, tiaj malraciaj malfacilaĵoj 
nur servas konservi la malklerecon de la popolo, 

kreante la iluzion de la supereco de la nobeloj. 
Tio ankaŭ ne estas akceptebla. 

La 21an de septembro 1792, la Nacia Konven- 
cio proklamas la finon de la reĝeco kaj la 22an 
la Respublikon. Samtage, ĝi proklamas, ke ekde 
tiam, tiu jaro estos la unua de nova erao: la 22a 
de septembro 1792 iĝas la unua tago de la unua 
jaro de la Respubliko (la konvencianoj profitas 
ankaŭ de la fakto, ke la 22a de septembro estas 
ankaŭ la aŭtuna ekvinokso). Naskiĝis la jaro I 
(la jaroj de la respublika kalendaro ĉiam estas 
skribitaj per romiaj ciferoj, por diferencigi ilin 
de la gregoriaj jaroj). 

Unu jaron poste, la 20an de septembro 1793, 
Charles-Gilbert Romme proponas al la Konven- 
cio novan kalendaron, kreitan de komisiono, 
kies prezidanto li estis. La Konvencio akceptas 
la novan kalendaron, ŝanĝetas ĝin, kaj oficiali- 
gas kaj neprigas ĝian uzon la 14an de 
vendemiero II (5an de oktobro 1793). Sed tiu 
kalendaro ankoraŭ estis modifita, kaj la 4an de 
frimero II (24an de novembro 1793) ĝi estas 
ŝanĝita lastfoje. 

Sed kiel aspektis tiu revolucia kalendaro? Vi 
jam vidis la nomon de tri monatoj: termidoro, 
vendemiero kaj frimero. Kiel en la gregoria 
kalendaro, estas 12 monatoj, kies nomojn kreis 
la poeto Fabre d’Eglantine, helpita de Andre 
Thouin (ĝardenisto de la nacia muzeo de naturaj 
sciencoj de Parizo). Ĉiu nomo estas ligita al la 

vetero kutima dum tiu monato en Francio, aŭ al 
la agrikulturaj okupoj kutimaj dum ĝi. 

La Vikipedia paĝo pri la kalendaro 1 listigas la 
monatojn, proponas tradukojn en Esperanto (ki- 
ujn mi uzas) kaj klarigas la etimologion de ĉiu 
monato. Mi do simple konsilos al vi rigardi tiun 
paĝon (tamen, notu ke la artikolo tute ne estas 
neŭtra nek plena, kaj meritus bonan poluradon). 
Sed pri la monatoj, mi aldonu al tiu paĝo, ke ĉiu 
monato havas finaĵon laŭ sia nordhemisfera se- 
zono: la monatoj, kiuj finiĝas per -aire 
(vendemiaire, brumaire, frimaire) estas aŭtunaj 
monatoj, per -ose (niviose, pluviose, ventose) 
vintraj, per -al (germinal, floreal, prairial) 
printempaj, kaj per -or (messidor ; thermidor, 
fructidor) someraj. 

Ĉiu monato havas ekzakte 30 tagojn. Do, se es- 
tas 12 monatoj de 30 tagoj, la jaro havas nur 360 
tagojn. Nu, la jaro, ni ĉiuj scias tion, havas as- 
tronomie 365 tagojn kaj kvarontagon. Post la 
lasta monato de la jaro, fruktidoro, estis do al- 
donitaj 5 kromtagoj: la tago de la vertuo, de la 
genio, de la laboro, de la opinio kaj de la pre- 
mioj. Ĉiujn kvar jarojn, estis aldonita sesan 
kromtagon, la tago de la Revolucio, kiu estis 
kvazaŭ dua nacia festo. Tiu tago malfermis no- 
van « franciadon » (« franciade » en la franca), 
kvarjara epoko, kiu memorigis al la Francoj, ke 
la Revolucio daŭris kvar jaroj antaŭ ol proklami 
la Respublikon (1789-1792). 



■ 


Ĉiu monato estas dividita en 3 semajnoj (nomi- 
taj « decades » en la franca) kiuj havis 10 
tagojn. Ĉiu tago ricevis latindevenan nomon, 
kiu estas kunmetaĵo de la rango de la tago en la 
semajno kaj de la finaĵo -di (el Latino « dies », 
la tago): ekzemple, la tria tago estas tridi. Tiel, 
oni ĉiam facile povas scii, kie oni estas en la se- 
majno, kaj ekzemple la 16a tago de la monato 
ĉiam estas sextidi (la sesa tago de la semajno), 
kaj mi scias sen kontroli ke la lOan de termidoro 
II (kiam do Robespierre estis senkapigita) estis 
decadi. Same, octidi, la oka tago, nur povas esti 
la 8a, la 18a aŭ la 28a tago de la monato. En la 
jaro do estas 36 semajnoj, al kiuj indas aldoni la 
5 aŭ 6 kromtagojn. Anstataŭ la dimanĉo, la 
ripoza tago iĝis la deka tago (decadi), do la la- 
boristoj povis ripozi malpli ofte ol laŭ la grego- 
ria kalendaro. 

Por anstataŭi la sanktajn patronojn, kiuj estis, ni 
vidis tion, unu el la ĉefaj kialoj de la kreo de tiu 
kalendaro, oni nomis ĉiun tagon laŭ io ligita al 
la agrikulturo: la kvinajn tagojn oni nomis laŭ 
bestoj, la dekajn tagojn laŭ iloj kaj la aliaj tagoj 
laŭ plantoj. Ekzemple, la lOa de termidoro estas 
la tago de la akvumilo; la 14a de vendemiero es- 
tas la tago de rezedo; la 5a de florealo estas la 
tago de la najtingalo. La nomojn de la krom- 
tagoj oni jam citis, kaj ili estis apartaj. 

Sed ja tiu lOa de termidoro II ne finis la uzadon 
de la revolucia kalendaro. Dum ankoraŭ pli ol 
dek jaroj, ĝi oficiale estis uzata de la Franca reg- 
istaro. En la popolo, kie ĝi neniam estis ege 
uzata, ĝi malaperis longe antaŭ ĝia oficiala 
abolo, kaj eĉ la registaro, je la fino, ofte simple 
uzis la gergorian kalendaron. En la 22a de fruk- 
tidoro XIII (9a de septembro 1805), Napoleono 
Bonaparte, imperiestro de la francoj, kiu uzis la 
katolikan eklezion por kontroli la kamparanojn, 
decidis oficiale reveni al la gregoria kalendaro je 
la lla de nivozo XIV (la de januaro 1806). Ofi- 
ciale, ĝi do estis uzita dum 12 jaroj, 2 monatoj 
kaj 27 tagoj. 

Hodiaŭ, tiu kalendaro nenie estas uzata. Dum la 
Komunumo de Parizo en 1871 (revoluciaj tagoj, 
dum kiuj Parizo estis kvazaŭ sendependa kaj 
komunisma, tuj post la malvenko kontraŭ Pru- 
sio), tiu kalendaro estis uzita dum 15 tagoj (estis 
tiam la jaro LXXIX). Ofte, ekstremmaldek- 

stremaj (ĉefe anarkismaj) ĵurnaloj uzis ambaŭ 
revolucian kaj gregorian kalendarojn, sed nun eĉ 
ili malemas uzi ĝin. Tiu kalendaro simple post- 
vivas dank' al kelkaj gravaj datoj, kiel la 18a de 
brumero por Napoleon Bonaparte (Karl Marks 
verkis libron kun tiu titolo), la gravega romano 
de Emile Zola Germinal aŭ kelkaj nomoj, kiuj 
estis donitaj de sendiulaj gepatroj al iliaj idoj, 
kiel al la fondinto de Vinilkosmo kaj grava es- 
perantisto Floreal Martorell. 

Tamen, kelkaj pasiuloj provas aktualigi tiun 
kalendaron kaj imagi ĝian evoluon, se ĝi estus 
daŭre uzata. Kaj la pasiuloj malsamopinias: ne 
eblus fakte, ke la kalendaro restus netuŝita, sen 
forlasi unu el siaj fundamentoj. 

La kialo de ĉio ĉi estas, ke la revolucia kalen- 
daro havas du fontojn: la racio kaj la naturo. La 
problemo estas, ke la naturo ne estas racia; ne- 
nio en ĝi, ekzemple, respektas la matematik- 
ajn regulojn. 

La ĉefa ekzemplo estas eble la kromtagoj. Oni 
vidis, ke sesa kromtago estis aldonata al la kvin 
ĉiujaraj kromtagoj, ĉar la jaro enhavas 365 
tagojn kaj kvaronon. Sed, memkompreneble, ne 
temas pri perfekta kvarono; se oni regule ĉiujn 
kvar jarojn aldonas kromtagon, la astronomia 
kaj la homa kalendaroj ne plu kune iros. 

Por solvi tion, la gregoria kalendaro ne havas 
siajn superjarojn regule; oni kutimas diri ke es- 
tas kromtago ĉiujn kvar jarojn, sed fakte ne es- 
tas kromtago, kiam la nombro de la superjaro 
estas dividebla per 100, sed ne 400 (pro tio, 
ekzemple, 1900 ne estis superjaro eĉ se 1896 kaj 
1904 ja estis, ĉar 1900 estas dividebla per 100, 
sed ne per 400; la jaro 2000 estis superjaro eĉ se 
2000 estas dividebla per 100, ĉar ĝi estas di- 
videbla ankaŭ per 400). Se do la reguloj de la 
respublika kalendaro ne estus ŝanĝitaj, post jar- 
centoj ĝi malkonektiĝus de la “vera” tempo, kiel 
la julia kalendaro. 

La alia problemo, kiu aperus eĉ pli rapide se la 
kalendaro estis uzata pli longe ol 12 jarojn, es- 
tas, ke la unua tago de la jaro, laŭ la oficialaj 
tekstoj, estu la aŭtuna ekvinokso. Sed, malkiel la 
kalendaro, tiu ekvinokso ne sekvas facilajn 
matematikajn regulojn kaj, en la gregoria kalen- 
daro, ĝi povas okazi de la 21a ĝis la 24a de 
septembro (inter alie ĉar la tera orbito ne estas 

cirklo kaj do la rapideco de la turno de la tero 
ĉirkaŭ la suno ŝanĝiĝas). Neprus do trovi siste- 
mon, kun kiu la kromtagoj estus aldonitaj ne nur 
por kompensi la ĉiujare perditan kvarontagon, 
sed ankaŭ por asekuri, ke la la de vendemiero 
estas la aŭtuna ekvinokso. 

Kelkaj pasiuloj, do, preferas konservi la kalen- 
daron tiel, kiel ĝi estis uzata oficiale. Ja ne plu 
estas instanco, kiu povus decidi ŝanĝi ĝin. Aliaj 
preferas krei sistemon, en kiu la ekvinokso ĉiam 
estas la la de vendemiero. La kalendaro ankoraŭ 
vivas en tiuj debatoj, dank' al la kelkaj pasiuloj, 
kiuj serĉas konservi ĝin viva, kiel aliaj provas 
konservi Volapukon. 

Finverkita en Strasburgo, la 24an de prerialo 
CCXXV 


1 https://eo.wikipedia.org/wiki/Franca_respublika_kalendaro 

Per Steemit, ni komencu 
novan epokon por Esperanto! 


Saĝad Daŝti Neĵad 


_ 


Kio estas Steemit? 


Steemit estas nova socia retejo, kiu pagas la uzantojn. La retejo estas farita en la jaro 2016 per 
Ned Scott kaj Daniel Larimer. Ned Scott antaŭe laboris por Gellert Global Group, kiu estas fa- 
milia privata grupo. Ĝi posedas multajn manĝajn firmaojn en nordameriko. Daniel Larimar estas 
la fondinto Bitshares. 

Steemit estas farita laŭ blokĉeno-teknologio kaj uzas sian propran kriptomonon por pagi al la 
uzantoj. Kiam vi afiŝas ion en la retejo, ekzemple artikolo aŭ bildo, vi per voĉdonoj, kiujn vi 
ricevos, estos pagata. La enspezita mono estas facile ŝanĝebla al aliaj kriptomonoj kaj lokmonoj. 
La voĉdonforto (la kvanto de mono, kiun vi povas voĉdonante doni al aliaj) dependas de via en- 
havo en Steem Power. Do homoj, kiuj havas grandajn kvantojn en sia Steem Power, povas voĉ- 
doni pli profite. 


Kial gravas havi esperantan komunumon en Steemit? 


Steemit estas pli malpli nova socia retejo. 
Sed ĝi dum sia mallonga ekzisto, kreskis 
freneze rapide. La uzantoj de Steemit estas 
pli aktivaj kaj fruktodonaj ol la anoj de aliaj 
sociaj retejoj. La afero estas klara, ĉar uzan- 
toj ankaŭ enspezas, ne nur la posedantoj de 
la retejo enspezas. Sed kial gravas ke ni havu 
esperantan komunumon en Steemit? 
Lasttempe la balenoj (homoj, kiuj posedas 
grandegajn kvantojn de kriptomono, tie ĉi, 
Steem-posedantoj) kaj aktivuloj de Steemit 
por kreskigi la retejon, klopodas disvastigi 
kaj aktivigi neanglajn komunumojn en 
Steemit. La afero estas tio, ke en la 
komenco, neangla komunumo en Steemit 
bezonas nelaceblajn kaj aktivajn uzantojn, 
kiuj eĉ certaj pri tio, ke ili ne vere povas en- 
spezi, afiŝas daŭre utilaĵojn. La enspezo 
okazas tiam, kiam oni voĉdonas, kaj voĉ- 
donado okazas tiam, kiam iu legas ĝin. Se ne 
ekzistu komunumo en tiu lingvo, simple la 
enspezo ne okazos. Kelkaj el balenoj de 
Steemit voĉdonante alilingvajn komunumojn 
(kiujn ili eĉ ne komprenas) helpas al ili. Jam 
komunumo en la indonezia lingvo ekzemple, 
sukcese aktivas kaj enspezas tiel ĉi. 

La komunumo de Esperanto en Steemit 
mankas, ĉar: 

le Esperantistoj bonege subtenas unu la 
alian. Ni havas tre amikan komunumon kun 
fortaj ligoj. Esperantistoj ne nur estas sam- 
lingvanoj, sed samideanoj. Tiu ĉi tute aparti- 
gas nin de aliaj komunumoj kaj donas al ni 
bonegan forton. 

2e Esperanta komunumo estas tutmonda ko- 
munumo. Tio tute ne similas al aliaj ko- 
munumoj. Nia enhavo esence estos la 
enhavo de ĉiuj komunumoj en unu komuna 
lingvo. Tio povas tre interesi alilingvajn ko- 
munumojn en Steemit pri Esperanto. 

4e Steemit povas helpi al multaj por ekhavi 
bonan vivon. En malprogresaj landoj, en- 
spezi nur per Steemit estas multe pli bona ol 
labori ŝvitante sklavece enlande por nur esti 
sata. Sed la problemo estas tio, ke ili aŭ mal- 
facile povas lerni la anglan, aŭ lernante la 
anglan, iliaj artikoloj ne povas vere esti vide- 
blaj inter multaj profesiaj anglalingvaj ar- 
tikoloj, kiuj estas faritaj per homoj bone 
edukitaj en progresaj landoj. Cetere, multaj 
el landaj komunumoj ankoraŭ ne tiom 
kreskis. Do bona esperanta amika ko- 
munumo helpas ilin starigi sian vivon sur 
Esperanto. Tiu ĉi plej facile povas disvastigi 
Esperanton en tiuj landoj. Atentu, ke iomete 
senvalora mono en Eŭropa progresa lando 
povas esti tre valora en malriĉa Afrika lando. 
Steemit estas monda sistemo, en kiu ĉiu po- 
vas rete labori kaj enspezi tute ignorante la 
loĝlokon. 


3e En aliaj lingvoj, la produktaĵoj ofte havas 
la potencon por enspezi, sed en Esperantujo 
ofte ne estas tiel ĉi. Pro tio, ofte ni tro havas 
neprofesiaĵojn. Ofte produktaĵoj en Esperan- 
tujo estas fuŝaj ĉar oni ne povas tiom elspezi 
por ili. Ili faras ilin per sia propra mono kaj 
ili ne estas enspezeblaj. Sed en aliaj lingvoj 
ne estas tiel, do kompreneble anglalingva 
kantisto faras profesian videomuzikon danke 
al multaj profesiaj videofaristoj, dancantoj 
ktp. Se aĵoj en Esperantujo estus bone en- 
spezeblaj, tiam Esperantistoj povus pli el- 
spezi por siaj produktaĵoj kaj peti helpon de 
profesiuloj por ĝi. Tiuokaze la nivelo de la 
enhavo de Esperantujo tre altiĝus. 


5e Steemit estas tre potenca socia retejo. Ĝi 
estas en la komenco kaj daŭre estas aldonataj 
mojosaj aferoj al ĝia blokĉeno. Ekzemple la 
aplikaĵo eSteem (kiu ebligas uzi la retejon 
poŝtelefone), la aplikaĵo Steepshot ktp. Ĝi 
povas esti tre helpa al nia komunumo. 


i 


Do se vi interesiĝis pri la retejo, simple 
vi povas kontroli la esperantan parton 
de la retejo per tiu ĉi ligilo: 


steemit.com/trending/esperanto 

Kion kredas esperantistoj? 

Martin Haase 


En la telegrama diskutejo Esperantujo mi 
enketis pri la (religia) kredo de esperan- 
tistoj, uzante la programon votebot. Tiu 
programo limigis min al dek alternativaj 
respondoj, kio estas malmulte, kiam 
temas pri religiaj kredoj. Mia demando 
estis: “Kiu el la listigotaj priskriboj plej 
bone karakterizas vin? Vi konsideras vin 
...” Poste sekvis listo de religiaj karak- 
terizoj. Mi prenis plej ĝeneralajn: en la 
listo estis dikredantoj kaj sendiuloj, 
krome: budhistoj kaj ŝintoistoj (mi 
supozis, ke en nia diskutejo estas japanoj, 
kiuj konsideras sin ŝintoistoj), aldoniĝis 
ankaŭ satanistoj kaj kompreneble animis- 
toj, ĉar mi ie legis, ke animismo estas la 
plej disvastigita religio en la mondo. La 
deka kategorio ĉiukaze estu alia. Tiel, 
restis tri kategorioj. Mi multe cerbumis 
pri ili. Konante unu esperantiston, kiu 
nomas sin pagano, mi aldonis tiun karak- 
terizon, kvankam mi konsciis, ke paganoj 
povas esti kredantoj je multaj dioj (do, 
dikredantoj) aŭ animistoj (kredantoj je 
animoj aŭ naturaj spiritoj). Tial, ke en la 
esperanto-movado (specife brazila) mi 
renkontis plurajn spiritistojn, mi volis 
ankaŭ aldoni spiritismon, kvankam 
kelkaj argumentas, ke ĝi povas esti parto 
de alia, jam menciita kategorio. Pli 
specifa problemo estas, ke laŭ la infor- 
moj, kiujn mi povis akiri pri spiritismo, 
ekzistas dikredantaj kaj sendiulaj spiritis- 
toj. Tial, mi metis ambaŭ kategoriojn en 
mian enketon. 

La rezulto iom surprizis min: E1 la 86 
partoprenintoj (intertempe eble pli, ĉar la 
enketo ankoraŭ estas malferma), 52% 
deklaris sin sendiuloj kaj nur 17% 
dikredantoj. Mi supozis, ke estus pli da 
dikredantoj. Kompreneble, tie devas al- 
doniĝi la 2%, kiuj estas dikredantaj spiri- 
tistoj. Po 3% estas satanistoj kaj 
budhistoj kaj 5% paganoj. 16% apartenas 


al la kategorio alia kaj mi ja scivolas, 
kion ili kredas. La diferenco inter 
dikredantoj kaj aliaj estas surprize mal- 
granda. Neniu karakterizis sin kiel ŝin- 
toisto aŭ sendiula spiritisto. Ankaŭ 
animismo ne havas adeptojn inter la es- 
perantistoj. 

La rezulto kompreneble spegulas nur la 
situacion inter la telegramuzantaj esper- 
antistoj (kiuj estas verŝajne pli junaj kaj 
certe pli teknikemaj ol averaĝaj lokak- 
lubanoj), sed estas tre interesa: ĝi forte 
kontrastas kun la komenca periodo de la 
internacia lingvo, kiam (dikredanta) reli- 
gio estis tre grava por la pli fruaj esper- 
antistoj, precipe por familio Zamenhof. 
Alia interesa aspekto estas, ke la unuaj 
respondintoj de mia enketo pli tendencis 
al sendieco, kaj la aliaj kategorioj nur 
pleniĝis poste. Eble, necesas fari pli deta- 
lan studon, sed la unua impreso jam estas 
tre interesa. Viaj komentoj kaj interpretoj 
kompreneble estas bonvenaj. 


aro 


Umujo 8 






Kiu el la listigotaj priskriboj plej bone 
karakterizas vin? Vi konsideras vin ... 

Pikredanio - 15 

SpiHtisto dikredanta - 2. 
SpiKiiisio sendiula - 0 

Ĉifrado estas morala ^^^H 
devo kaj homa rajto ^^^H 

Vaclav Zouzalfk 


La granda disvastiĝo de Interreto ebligis al multegaj 
homoj, facile komuniki unu kun la alia sendepende 
de la fizika distanco inter ili. Unuafoje en la homara 
historio. Kaj ŝajne ĉio bone funkcias. 

Interreto evoluiĝis antaŭ 30 jaroj en universitatoj, kie 
ne estis bezonata ajna sekurigo. Ĉiuj datumoj simple 
fluis tra la kabloj en plene legebla formo. Sed la pub- 
lika ekuzo de Interreto videbligis la mankojn, pri kiuj 
la originaj kreintoj eble nur pensis. Pro tio, nenio en 
la Interreto estas fakte protektata je la baza nivelo 
kaj tio estas la tasko por ĉifrado - sekurigi, ke nur vi 
kaj via kunkomunikanto (via amiko aŭ via banko) 
povu legi, kion vi sendas kaj ricevas. 

Forta ĉifrado estis dum jarcentoj nur io faka, uzata 
de armeoj kaj ŝtatestroj, do ĝi estas io tute nova por 
ordinaraj homoj. Kaj ofta demando leviĝas: Kial mi 
entute volus kaŝi mian komunikadon en Interreto? 

En cifereca mondo de Interreto, se vi teĥnike ka- 
pablas legi ion, vi ankaŭ kapablas ŝanĝi tion. Do, oni 
ne povas nur legi, kiujn retejojn vi vizitas kaj kiujn 
pasvortojn vi entajpas, sed eĉ instali fiprogramon en 
vian komputilon. Tiuj fiprogramoj estas ege diversaj: 
ili ŝtelas pasvortojn, dissendas aliajn fiprogramojn, 
atakas aliajn komputilojn aŭ ĉifras ĉion sur via disko 
kaj petas monon por malĉifri ĝin. Bona kialo por 
zorgi pri komputila sekureco (almenaŭ iomete) do 
estas jena: Eĉ se vi ne havas ion kaŝindan, via 
komputilo povas ataki la aliajn - viajn konatojn aŭ 
tute nekonatajn homojn. 

Aldone, estis jam multo skribita pri amasa kolektado 
de informoj pri vi kaj pri viaj konatoj per vi. Ĉu vi ri- 
markis, kiom multe diversaj servoj petas de vi diver- 
sajn informojn eĉ tute ne rilatajn al ilia tasko? Kaj 
aldone ili petas pri kelkaj informoj rekte vian kom- 
putilon. Informoj hodiaŭ valoras monon. 

Do bone, ĉifrado bonas por kaŝi mian komunikadon, 
kiu bonas, por ke mi ne endanĝerigu min aŭ miajn 
konatojn. Sed ĉu tio ne helpas al krimuloj, leviĝas 
sekva demando. 

Fakte ne. Per krimuloj mi nun celas seriozajn orga- 
nizitajn grupojn, ne “nurajn” poŝŝtelistojn aŭ stultajn 

Januaro 


batemulojn. La baza kialo estas, ke tiuj grupoj jam 
uzas ĉifradon, do ajna strikta limigo de ĉifrado trafas 
precipe la ordinarajn homojn, kiuj poste estas nepro- 
tektataj antaŭ sia ŝtato kaj ĉefe antaŭ la krimuloj. 
Ĉar la krimuloj jam neobeas leĝon, ili kompreneble 
ne obeos ankaŭ la limigon de ĉifrado. Krome orga- 
nizitaj krimaj grupoj povas pagi komputilistojn, por 
konsili al ili, kiel ĉifri sian komunikadon, kiel kaŝi ĝin 
kaj instrui siajn membrojn, uzi tiajn manierojn. Kon- 
traŭe al tio, la ordinaraj homoj kutime ne havas tian 
eblecon. Kiam lastatempe iu el viaj konatoj aŭ vi 
pagis konsiliston pri komputila sekureco? 

Mi vidas la neceson, protekti sin kaj siajn konatojn 
en la cifereca mondo. Kaj ĉifrado estas unu el la 
bazaj manieroj, kiel plialtigi sian komputilan sekure- 
con. La teĥnologio jam ekzistas kaj ne eblas ĝin fo- 
rigi el la mondo. Pro tio, mi opinias, ke ĉifrado estas 
morala devo kaj homa rajto. Espereble ĝi iam estos 
sama memkompreneblaĵo, kiel ŝlosi sian loĝejon an- 
taŭ foriro de ĝi. 

Malfeliĉe, multaj homoj vivas en landoj, kiel ekz. 
Ĉina Popola Respubliko aŭ Irano, kie uzo de ĉifrado 
estas forte limigita per leĝoj. Tiujn homojn mi kom- 
preneble ne povas devigi malobei leĝojn de sia 
lando. Tio povus gvidi ilin en eĉ pli seriozan dan- 
ĝeron. Sed la aliaj ankoraŭ havas la eblecon decidi 
mem, ĉu kaj kiel protekti sin. Por tiuj funkcias la 
retejo cxifru.net kaj certe vi povos trovi multajn infor- 
mojn ankaŭ en aliaj lingvoj. 

Rimarko: Per komputiloj mi celas ne nur la “tradici- 
ajn” komputilojn, sed ankaŭ poŝtelefonojn, moder- 
najn televidilojn, tabulkomputilojn kaj servilojn, ĉar ili 
ĉiuj estas veraj komputiloj. 


Umujo 10 





ĉu Y\ i ŝakludu? 

Sajjacl Pashti Nezhacl 


En la lastaj jaroj, la esperanta komunumo pli 
kaj pli uzas retajn eblojn por komuniki. Kaj 
jam multaj esperantistoj per retaj iloj amikiĝas, 
laboras unu kun la alia pri esperantaj projektoj 
(kiel nia projekto Umujo), enamiĝas ktp. Unu 
el la plej mojosaj aferoj por fari rete, en nia 
mojosa internacia komunumo, estas ludi kun 
amikoj. En tiu ĉi revuo, ni antaŭe prezentis la 
ludojn homlupo (kiu estas ludebla per roboto 
telegrame) kaj OpenTTD (kiu estas preskaŭ 
tute tradukita al Esperanto kaj ludeblas rete). 
Unu el la plej mojosaj ludoj, kiu de antaŭlonge 
estas ludebla rete, estas ŝako. Antaŭ kelkaj se- 
majnoj, mia amiko (kiu ankaŭ prezentis 
OpenTTD al mi) proponis, ke ni per la retejo 
lichess.org ŝakludu. 

Ekzistas diversaj retejoj, kiuj ebligas rete ŝak- 
ludi kun amikoj, sed lichess.org ege interesas 
min, kaj eble vi scivolas pri miaj kialoj. Do 
daŭrigu vian legadon! 

lichess.org estas farita de la franca programisto 
Thibault Duplessis. Ĝi estas malfermkoda laŭ 
la permesilo GNU. La uzantoj de la retejo estas 
ĉefe el Usono, Germanio, Britio kaj Irano. 

Nu, mi kiel esperantisto, unue, havas gravan 
kialon por ami tiun ĉi retejon. Ĝi havas esper- 
antan lingvon. Do, mi povas agordi la retejon, 
por ke mi uzu ĝin esperantlinvge kaj ne elteni 
multajn krokodilaĵojn. La retejo ankaŭ cetere 
enhavas pli ol 80 aliajn lingvojn. Alia kialo es- 
tas tio, ke la retejo estas senpage uzebla. Do, vi 
povas uzi ĉiujn partojn de la retejo senpage. 
Kaj la retejo nur akceptas donacojn. Por ekludi, 
vi devas ne nepre aliĝi kaj havi konton. Krom 
tradicia ŝakludo, aliaj mojosaj variaĵoj ankaŭ 
estas uzeblaj. Kiel freneza domo (Crazyhouse), 
reĝo de infero (King of the hill) ktp. 

Kiam vi aliĝas al la retejo, via konto ekhavos 
poentojn, kaj vi venkante pliigas kaj mal- 


venkante malpliigas ilin. Kaj vi povas vidi la 
poentojn de ĉiuj ludantoj. Do, per tiu ĉi sis- 
temo, ekzemple vi povas vidi, kun kiu vi devas 
ne ludi por eviti 30-sekundan matiĝon! Ĝi estas 
tre utila sistemo. Precipe por mi, kiel komen- 
canta eraranta ŝakludanto! 

Alia afero, kiu ege interesas min je la retejo, 
estas ĝiaj lerniloj. Vi pvoas uzi plurajn 
lernilojn. Kaj cetere, fininte vian ludon, vi 
havas la eblon “analizi vian ludon”, kiu estas 
ege mojosa afero. Ĝi ebligas vin analizi la tutan 
ludon kaj ĉiujn movojn. Kaj vi povas uzi la 
retejon, por ke vi sciu, ĉu via movo estis ĝusta 
aŭ ne. 

La retejo ankaŭ havas forumon, en kiu vi povas 
facile komuniki kun aliaj ludantoj. Cetere, ni 
esperantistoj tie havas teamon. 

Kaj en la fino de la artikolo mi devas rimarki, 
ke, se vi interesiĝas ludi ĝin poŝtelefone, la 
retejo ankaŭ havas mojosajn aplikaĵojn kaj por 
Android kaj por iOS. 


aliĝu 

Legu niajn numerojn 
ĉe http://goo.gl/oPdEFr aŭ 
skanu ĉi tiun kodon 

